死丘事件

死丘事件係一個都市傳說，話印度河谷文明曾經有原子彈爆發。依種說法，第二次世界大戰原子彈炸廣島同長崎後先至有，而隨意抽出印度經典文字，加以改寫，加以幻想得出，並無得到學術界認同。

說法
印度河中央島嶼一座遠古城市叫做摩亨佐達羅城，嗰度原本係一個高度文明嘅城市，但突然間喺同一時間所有人死晒，連成個城都一齊突然毀滅。考古學家又發現，嗰度有曾經發生過猛烈爆炸，而且喺啲屍骨度，重發現有同廣島市同長崎市原爆相同嘅幅射含量。

呢個地方喺1922年俾印度考古學家巴納爾發現，由於全個城都係骷髏骨，所以叫做「死丘」，亦有人叫「核死丘」。

摩亨佐達羅城 

摩亨佐達羅城喺印度話意思係「死亡谷地」，呢個城最耐可以去到成五千年前，有高度文明，佢哋有自己嘅文字，又有精密嘅計數方法，城裏面有城牆同街道。1922年印度考古學家巴納爾喺印度河下游，即係巴基斯坦信德省嘅拉爾卡納縣南部，發現咗呢個古城。

大爆炸 
考古學家研究過晒啲遺跡之後發現，摩亨佐達羅城有焚燒過，同埋曾經發生過一次特大爆炸嘅痕跡。而喺遺跡度發現大量骷髏骨，喺呢啲骷髏骨同瓦礫度，又檢出同廣島市同長崎市原爆同沖擊波相同幅射含量嘅痕跡。而發現好多骷髏骨嘅姿勢，都係啲人行緊街或者係做緊啲日常生活嘅嘢，好似係一個突然嘅災難令到啲人死晒咁。

文獻記載 
關於摩亨佐達羅城嘅記載，可以喺古印度詩《摩訶婆羅多》度搵到，重形容過呢場大爆炸：
「空中响起轟嗚，跟住係一道閃電，南邊天空有一股火柱沖上天，有一道光過太陽嘅光將個天割開咗一半…房屋、街道同所有生物，都俾呢啲突如其來嘅天火燒毀晒。」

估計毀滅原因 
關於摩亨佐達羅城點樣毀滅，由於年代太久遠，加上記載又小，只係靠遺跡留低嘅嘢估計，所以實際發生乜事都話唔埋，不過主要有兩種睇法：

核子爆炸 
美國原子彈之父奧本海默睇過摩亨佐達羅城嘅記載之後，認為佢講嘅同核子彈襲擊無乜分別。再加上考古發現現場有原爆相同嘅幅射含量，所以有人估計係當時發生核子爆炸，甚至認為史前文明曾經有過核技術，不過呢啲估計都無辦法証明。

黑閃電 

前蘇聯一啲科學家研究過之後，認為摩亨佐達羅城並唔係因為核子爆炸而毀滅，佢哋認為係一種叫黑閃電嘅天文現象造成。

黑閃電又或者叫黑色閃電，係一種好罕見嘅自然現象，佢係由於大氣入面經過太陽輻射、宇宙射線同電場之後形成嘅活躍微粒，呢啲微粒喺電磁場反應之下，又會聚埋一齊，好似滾雪球咁越滾越大，變成一個有大有細嘅球。呢啲球有分冷球同亮球，冷球由於唔會發光，反而掉轉發暗，只可以日頭先睇到，所以科學家就叫佢做黑閃電，而亮球就會發光。

呢啲黑閃電出現嗰陣，佢本身無雷，會係天空自由移動，之後喺地面停留，突然又會快速移動，一時光，一時暗。

科學家認為，形成黑閃電嘅大氣條件，會產生好多有毒氣體，摩亨佐達羅城嘅人首先係畀呢啲有毒氣體毒死先，之後發生爆炸，當一個黑閃電，其他會跟住爆，溫度可以高到去15000度，而爆炸產生嘅沖擊波，就將成個摩亨佐達羅城毀滅咗。

呢種黑閃電現象其實好罕見，不過喺1983年8月12號墨西哥薩卡特卡天文台就影到黑閃電，証明真係有呢樣嘢。

類似事件 
喺伊拉克幼發拉底河谷地亦發現過類似核死丘嘅遺跡，而呢個遺跡估計有8000年咁耐。考古學家喺入面搵到熔合玻璃，而熔合玻璃要喺超過二千度高溫之下先可以形成，自然界好少有制造到呢種高溫嘅現象，只有原子彈爆炸先可以做到。而喺美國核試爆場度就搵到一樣嘅熔合玻璃。

反駁
 奧本海默只係引用印度詩文，而話現代第一次原子彈爆發，啲人就夾硬推論古代印度有原子彈發。因為依句話而生出種種推說。

網上流傳摩訶婆羅多引文，實情並無嗰段經文，而係左抽右抽，唔理原文意思合成，加以改寫到好似原子彈爆發咁。內裏原經文都翻譯錯。原子彈只係爆一次，而唔會連續咁燒，與經文不合。

現今考古座城只掘出四十四具屍骨，屍骨測定並非同時間死，反而相距一千年內唔同年代死，而葬於城內。而屍骨身邊並無武器，亦唔見有衝突跡象，唔似有戰爭。現今推推斷印度河谷文明，因為氣候轉為乾旱而消散，種植唔能維持城中生活。印度河谷文明好早就消散，亞利安人到嗰陣，早就唔喺度。

城中若受原子彈爆發，爆發中心，不可能有牆壁完整。同考古發現相反。

城邊建設似防洪水，而非因為戰爭。

古代燒陶器，燒砂石亦會燒出玻璃。

遺跡根本就無輻射異常之高。

攷 

神秘事件